### Beslutning

Godkendt med bemærkning om, at udvalget ønsker en tydelig kommunikation om, hvordan borgerne skal agere, når bioposer udfases.

### Sagsfremstilling

### Resume og sagens baggrund

I forbindelse med, at der nu er flere erfaringer med de poser, der anvendes til bioaffald, lægges der op til en beslutning om, at bioposer til indsamlingen af madaffald fra private husstande, kommunale virksomheder og institutioner udfases i 2022.

### Indstillinger

Chefen for Vej, Ejendom og Affald indstiller, at bioposerne udfases i 2022.

### Behandling

Teknik- og Miljøudvalget.

### Sagsfremstilling

Da beslutningen om indsamling af madaffald i komposterbare bioposer blev truffet, var det ud fra den forudsætning, at bioposerne kunne nå at kompostere i processen til og gennem biogasanlægget, men med nye teknologier og anlæg egner bioposerne sig ikke længere til nutidens behandling af madaffald.

I det nuværende anlæg til bioforgasning kan bioposerne ikke nå at kompostere, inden spildproduktet ender på markerne som jordforbedringsmiddel.

Størstedelen af bioposerne frasorteres tidligt i bearbejdningsprocessen og køres til energiudnyttelse. De småstykker, der ikke kan sorteres fra, efterlades i spildproduktet og dermed på markerne. Poseresterne har svært ved at kompostere på markerne og kan ligge længe, før de nedbrydes.

Administrationen vurderer derfor, at den miljømæssigt bedste løsning er at skifte bioposerne ud med almindelige plastposer. Almindelige plastposer er stærkere og kan nemt sorteres ud af madaffaldet og efterfølgende bruges til genanvendelse.

Det vil fremover være op til den enkelte borger selv at vælge og indkøbe køkkenposer til sortering af madaffald.

Udfasningen sker i forbindelse med, at kontrakten for indkøb af komposterbare bioposer udløber i 2022. Sidste omdeling af bioposer var i foråret 2021.

Der laves en generel kommunikation til borgerne omkring udfasningen af bioposerne.

### Økonomiske konsekvenser

Besparelsen vil blive indarbejdet i budgettet i forbindelse med budgetlægning for 2023.